title: Odluka Vijeća (ZVSP) 2019/1296 od 31. srpnja 2019. o potpori jačanju biološke sigurnosti i zaštite u Ukrajini u skladu s provedbom Rezolucije Vijeća sigurnosti Ujedinjenih naroda 1540 (2004) o suzbijanju širenja oružja za masovno uništenje i sredstvima njegove isporuke

text:
                  2.8.2019

                  HR

                  Službeni list Europske unije

                  L 204/29

         ODLUKA VIJEĆA (ZVSP) 2019/1296
         od 31. srpnja 2019.
         o potpori jačanju biološke sigurnosti i zaštite u Ukrajini u skladu s provedbom Rezolucije Vijeća sigurnosti Ujedinjenih naroda 1540 (2004) o suzbijanju širenja oružja za masovno uništenje i sredstvima njegove isporuke
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1. i članak 31. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Europsko vijeće donijelo je 12. prosinca 2003. Strategiju EU-a za sprečavanje širenja oružja za masovno uništenje, čije poglavlje II. sadržava popis mjera za suzbijanje takvog širenja. Takve mjere treba poduzeti, kako unutar Unije tako i u trećim zemljama.

                     (2)

                     Unija aktivno provodi tu strategiju i mjere navedene u njezinu poglavlju III., posebice oslobađanjem financijskih sredstava za potporu specifičnim projektima koje provode multilateralne institucije, pružanjem tehničke i stručne pomoći državama u pogledu širokog spektra mjera za suzbijanje širenja oružja i promicanjem uloge Vijeća sigurnosti Ujedinjenih naroda (VSUN).

                     (3)

                     VSUN je 28. travnja 2004. usvojio Rezoluciju 1540 (2004) („RVSUN 1540 (2004)”) koja je bila prvi međunarodni instrument za poduzimanje mjera, na cjelovit i sveobuhvatan način, u vezi s oružjem za masovno uništenje, sredstvima njegove isporuke te povezanim materijalima. RVSUN-om 1540 (2004) uspostavljene su obveze koje su za cilj imale spriječiti i odvratiti nedržavne aktere od dobivanja pristupa takvom oružju te materijalu povezanom s oružjem. VSUN je odlučio i da sve države trebaju poduzeti i provoditi učinkovite mjere za uspostavu unutarnjih kontrola za sprečavanje širenja nuklearnog, kemijskog ili biološkog oružja i sredstava njegove isporuke, među ostalim uspostavom odgovarajućih kontrola nad povezanim materijalima.

                     (4)

                     Vijeće je 11. svibnja 2017. donijelo Odluku (ZVSP) 2017/809 (1) o potpori provedbi RVSUN-a 1540 (2004). Tehnička provedba aktivnosti u okviru Odluke (ZVSP) 2017/809 povjerava se Uredu UN-a za razoružanje (UNODA) u suradnji s relevantnim regionalnim međunarodnim organizacijama, a osobito Organizacijom za europsku sigurnost i suradnju (OESS).

                     (5)

                     Vijeće je 11. srpnja 2017. donijelo Odluku (ZVSP) 2017/1252 (2) o potpori jačanju kemijske sigurnosti i zaštite u Ukrajini u skladu s provedbom RVSUN-a 1540 (2004). Tehnička provedba aktivnosti u okviru Odluke (ZVSP) 2017/1252 povjerava se Tajništvu OESS-a.

                     (6)

                     Univerzalno poštovanje i potpuna provedba Konvencije o biološkom i toksičnom oružju (BTWC) i RVSUN-a 1540 (2004) među glavnim su prioritetima Ukrajine u području neširenja oružja za masovno uništenje.

                     (7)

                     Unija i Ukrajina potpisale su 27. lipnja 2014. Sporazum o pridruživanju (3) kojim se predviđa, među ostalim, ubrzano usklađivanje ukrajinskog nacionalnog zakonodavstva s relevantnim zakonodavstvom Unije, uključujući uklanjanje svih prepreka sveobuhvatnoj provedbi RVSUN-a 1540 (2004) u Ukrajini. Dijelovi Sporazuma o pridruživanju između EU-a i Ukrajine privremeno se primjenjuju od 1. studenoga 2014. Sporazum o pridruživanju između EU-a i Ukrajine stupio je na snagu 1. rujna 2017.

                     (8)

                     U skladu s Akcijskim planom Vlade Ukrajine za provedbu Sporazuma o pridruživanju između EU-a i Ukrajine za razdoblje 2018. – 2020., Ukrajina se obvezala izraditi i poboljšati propise i mehanizme u području biološke sigurnosti i zaštite u skladu s obvezama Ukrajine u okviru BTWC-a i RVSUN-a 1540 (2004) te u skladu s međunarodnim normama i standardima, a posebice relevantnim zakonodavstvom EU-a.

                     (9)

                     Tajništvo OESS-a, u bliskoj suradnji s nadležnim tijelima u Ukrajini, u tom je kontekstu izradilo prijedloge triju projekata s ciljem jačanja cjelokupne biološke sigurnosti i zaštite u Ukrajini.

                     (10)

                     Tajništvu OESS-a trebalo bi povjeriti tehničku provedbu projekata koji se trebaju provesti na temelju ove Odluke.

                     (11)

                     Projekti bi se trebali provoditi u skladu s odgovarajućim odredbama Akcijskog plana Vlade Ukrajine za provedbu Sporazuma o pridruživanju između EU-a i Ukrajine. Tim aktivnostima u obzir bi se trebala uzeti i relevantna dobra praksa i stečena iskustva utvrđena tijekom provedbe Odluke (ZVSP) 2017/1252.

                     (12)

                     Tajništvo OESS-a trebalo bi osigurati učinkovitu suradnju s relevantnim međunarodnim organizacijama i tijelima kao što su Odjel za potporu provedbi BTWC-a, Odbor VSUN-a osnovan na temelju RVSUN-a 1540 (2004), Svjetska organizacija za zdravlje životinja (OIE) i Globalno partnerstvo protiv širenja oružja za masovno uništenje. Tajništvo OESS-a trebalo bi također osigurati komplementarnost i sinergiju projekata koji se provode na temelju ove Odluke s relevantnim prošlim i aktualnim projektima i aktivnostima u Ukrajini koji se provode uz potporu pojedinačnih država članica EU-a te s drugim programima pod pokroviteljstvom Unije u tom području, uključujući Instrument za doprinos stabilnosti i miru te centre izvrsnosti EU-a za ublažavanje kemijskog, biološkog, radiološkog i nuklearnog rizika,

               DONIJELO JE OVU ODLUKU:

            Članak 1.

               1.   U svrhu promicanja mira i sigurnosti te učinkovitog multilateralizma na globalnoj i regionalnoj razini Unija teži ostvarenju sljedećih ciljeva:

                           —

                           jačanje biološke sigurnosti i zaštite u Ukrajini poboljšanjem zakonodavne i regulatorne osnove u Ukrajini i njezinih sustava za zdravlje ljudi i životinja te podizanjem svijesti bioloških znanstvenika,

                           —

                           podupiranje učinkovitog multilateralizma na regionalnoj razini podupiranjem djelovanja OESS-a kojim se jačaju kapaciteti nadležnih tijela u Ukrajini u području biološke sigurnosti i zaštite u skladu s obvezama iz RVSUN-a 1540 (2004) i BTWC-a.

               2.   Kako bi se postigli ciljevi iz stavka 1., Unija provodi sljedeće projekte:

                           —

                           usklađivanje postojećih ukrajinskih propisa o biosigurnosti i biozaštiti s međunarodnim standardima,

                           —

                           osiguravanje održivosti veterinarskog nadzornog sustava u Ukrajini za bolesti prouzročene posebno opasnim patogenima,

                           —

                           podizanje svijesti, obrazovanje i osposobljavanje bioloških znanstvenika u pogledu biosigurnosti i biozaštite.

                     Detaljan opis navedenih projekata nalazi se u Prilogu.

            Članak 2.

               1.   Visoki predstavnik Unije za vanjske poslove i sigurnosnu politiku („Visoki predstavnik”) nadležan je za provedbu ove Odluke.

               2.   Tehničku provedbu projekata iz članka 1. stavka 2. obavlja Tajništvo OESS-a. Tu zadaću izvršava pod nadzorom Visokog predstavnika. Visoki predstavnik u tu svrhu sklapa potrebne dogovore s Tajništvom OESS-a.

            Članak 3.

               1.   Financijski referentni iznos za provedbu projekata iz članka 1. stavka 2. iznosi 1 913 900 EUR.

               2.   Rashodima koji se financiraju iznosom utvrđenim u stavku 1. upravlja se u skladu s postupcima i pravilima koji se primjenjuju na opći proračun Unije.

               3.   Komisija nadzire pravilno upravljanje rashodima iz stavka 1. U tu svrhu sklapa sporazum o financiranju s Tajništvom OESS-a. Tim se sporazumom utvrđuje da Tajništvo OESS-a treba osigurati vidljivost doprinosa Unije, u skladu s veličinom tog doprinosa.

               4.   Komisija nastoji sklopiti sporazum o financiranju iz stavka 3. u najkraćem mogućem roku nakon stupanja na snagu ove Odluke. Komisija obavješćuje Vijeće o svim poteškoćama u tom postupku i o datumu sklapanja sporazuma o financiranju.

            Članak 4.
            Visoki predstavnik izvješćuje Vijeće o provedbi ove Odluke i to čini na temelju redovitih izvješća koja izrađuje Tajništvo OESS-a. Ta su izvješća temelj za ocjenu koju provodi Vijeće. Komisija pruža informacije o financijskim aspektima projekata iz članka 1. stavka 2.

            Članak 5.

               1.   Ova Odluka stupa na snagu na dan donošenja.

               2.   Ova Odluka prestaje važiti 36 mjeseci nakon sklapanja sporazuma o financiranju iz članka 3. stavka 3. ili šest mjeseci nakon dana donošenja ako se u tom razdoblju ne sklopi sporazum o financiranju.

            Sastavljeno u Bruxellesu 31. srpnja 2019.

                  Za Vijeće

                  Predsjednica

               T. TUPPURAINEN

            (1)  Odluka Vijeća (ZVSP) 2017/809 od 11. svibnja 2017. o potpori provedbi Rezolucije Vijeća sigurnosti Ujedinjenih naroda 1540 (2004) o suzbijanju širenja oružja za masovno uništenje i načinima njegove isporuke (SL L 121, 12.5.2017., str. 39.).

            (2)  Odluka Vijeća (ZVSP) 2017/1252 od 11. srpnja 2017. o potpori jačanju kemijske sigurnosti i zaštite u Ukrajini u skladu s provedbom Rezolucije Vijeća sigurnosti Ujedinjenih naroda 1540 (2004) o suzbijanju širenja oružja za masovno uništenje i sredstvima njegove isporuke (SL L 179, 12.7.2017., str. 8.).

            (3)  Sporazum o pridruživanju između Europske unije i Europske zajednice za atomsku energiju te njihovih država članica, s jedne strane, i Ukrajine, s druge strane (SL L 161, 29.5.2014., str. 3.).

            PRILOG
            Jačanje biološke sigurnosti i zaštite u Ukrajini u skladu s RVSUN-om 1540 (2004.)
            1.   Kontekst
            Ukrajinsko zakonodavstvo kojim se zabranjuje biološko oružje iscrpno je i opsežno. Ipak, znatan je dio tog zakonodavstva i propisa zastario i ne ispunjava međunarodne norme i standarde. Stoga je potrebna hitna revizija i ažuriranje kako bi se pojačalo usklađivanje s odgovarajućim svjetskim standardima.
            U Ukrajini ne postoji okvirni zakon o biosigurnosti i biozaštiti kojim se predviđa uspostava sustava biosigurnosti i biozaštite i njegovo pravilno funkcioniranje (primjerice kako bi se pravno utvrdilo središnje izvršno tijelo za biosigurnost i biozaštitu te za provedbu funkcija povezanih sa stručnošću i praćenjem). Nadalje, trenutno ne postoji sveobuhvatna suradnja između uključenih ministarstava, agencija i organizacija za sprečavanje hitnih situacija povezanih s biološkim prijetnjama te za odgovor na njih.
            Nema ni mehanizama za državnu kontrolu usklađenosti s biosigurnosnim zahtjevima pri radu s biološkim agensima. Ne postoji ni registar gospodarskih i negospodarskih aktera koji rade s opasnim biološkim agensima na državnom području Ukrajine. Povrh toga, ti akteri koji rade s opasnim biološkim agensima nisu zakonski obvezni posjedovati odgovarajuće dozvole. Uklanjanje sustava dozvola zapravo je dovelo do toga da u mikrobiološkim laboratorijima, čiji je stvarni broj nepoznat, ne postoji kontrola usklađenosti s biosigurnosnim i biozaštitnim zahtjevima ni izvješćivanje o toj usklađenosti. Normativni dokument kojim je bilo regulirano evidentiranje, prijevoz, skladištenje i prijenos opasnih bioloških materijala stavljen je izvan snage. U dokumentima koji se primjenjuju ne pridaje se mnogo pozornosti drugim aspektima biosigurnosti kao što su provjera pouzdanosti osoblja i zaštita povjerljivih informacija.
            S obzirom na brzinu rasta poljoprivredne proizvodnje, biološke proizvodnje, prijevoza i vanjskih trgovinskih odnosa u modernom svijetu, humana i veterinarska medicina suočene su s brojnim problemima, koji su posebno povezani s rizikom od širenja bioloških materijala, posebice zaraznih i parazitskih bolesti čestih među ljudima i životinjama.
            Danas su glavne prijetnje za biosigurnost i sigurnost hrane u Ukrajini povezane s afričkom svinjskom kugom, ptičjom gripom, slinavkom i šapom te bakterijskim patogenima otpornima na više lijekova. Postoje prirodni žarišni rizici od izbijanja antraksa, bjesnoće, klasične svinjske kuge i tularemije. Osiguravanje sigurnosti hrane i biosigurnosti osjetljivo je pitanje koje se ne može riješiti bez uspostave pouzdanih sredstava za praćenje, prognoziranje i ranu dijagnozu novonastalih i gospodarski važnih infekcija životinja, uključujući zoonotske infekcije. Biosigurnost i sigurnost hrane u Ukrajini može se postići samo integracijom temeljnih istraživanja iz područja genetike i molekularne biotehnologije u veterinarsku i humanu medicinu i dijagnostiku.
            Osoblje većine ukrajinskih laboratorija za biološke znanosti iskusno je u rukovanju opasnim biološkim materijalima. Ipak, moderna načela i pristupi biosigurnosti i biozaštite, moderne tehnike i praksa te kodeksi ponašanja povezani s modernom praksom vrlo su rijetki u laboratorijima. Određeni laboratoriji za biološke znanosti posjeduju umjerene količine moderne opreme, no zbog nedostatka osposobljavanja za rukovanje takvom opremom osoblje laboratorija je ne upotrebljava ili je nepravilno upotrebljava. Osim toga, postojećim sustavom naprednog osposobljavanja za neke kategorije bioloških znanstvenika nisu obuhvaćena sva relevantna pitanja biosigurnosti i biozaštite. Zbog svega toga razina biosigurnosti i biozaštite u laboratorijima u kojima se rukuje opasnim biološkim materijalima može biti smanjena.
            OESS je na temelju prethodne analize pripremio tri projekta čiji je cilj jačanje cjelokupne biološke sigurnosti i zaštite u Ukrajini. Ti su projekti razvijeni u suradnji s relevantnim ukrajinskim tijelima. Svi će se oni provesti u skladu s odgovarajućim odredbama Akcijskog plana ukrajinske Vlade o provedbi Sporazuma o pridruživanju između EU-a i Ukrajine.
            Pri provedbi će se u obzir uzeti i relevantna dobra praksa i stečena iskustva koja su utvrđena tijekom tekuće provedbe Odluke (ZVSP) 2017/1252 o potpori jačanju kemijske sigurnosti i zaštite u Ukrajini.
            2.   Cilj
            Opći je cilj ove Odluke poduprijeti projekte OESS-a čiji je cilj jačanje biološke sigurnosti i zaštite u Ukrajini u skladu s obvezama Ukrajine na temelju BTWC-a te RVSUN-a 1540 (2004), kao i u skladu sa Sporazumom o pridruživanju između EU-a i Ukrajine.
            3.   Opis projekata
            3.1.   Usklađivanje postojećih ukrajinskih propisa o biosigurnosti i biozaštiti s međunarodnim standardima
            3.1.1.   Cilj projekta

                        —

                        poboljšanje zakonodavne i regulatorne osnove u Ukrajini u pogledu biološke sigurnosti i zaštite, u skladu s obvezama na temelju RVSUN-a 1540 (2004), koje se odnose na donošenje i provedbu odgovarajućih učinkovitih zakona kojima se svim nedržavnim akterima zabranjuje proizvodnja, nabava, posjedovanje, razvoj, prijevoz, prijenos ili upotreba biološkog oružja i sredstava njegove isporuke, posebno u terorističke svrhe.

                  3.1.2.   Opis projekta

                        —

                        Konkretne mjere povezane sa zakonodavnim i regulatornim poboljšanjima u području biosigurnosti i biozaštite koje je potrebno prioritetno provesti, a kojima će se u okviru ovog projekta pružiti izravna potpora, obuhvaćaju:

                                    —

                                    izradu nacrta ukrajinskog zakona o biosigurnosti i biozaštiti i njegovo podnošenje ukrajinskom parlamentu (Verkhovna Rada),

                                    —

                                    izradu i usvajanje rezolucije Kabineta ministara Ukrajine o regulaciji pitanja povezanih s kontrolom usklađenosti s biosigurnosnim i biozaštitnim zahtjevima u institucijama i ustanovama koje rade s patogenim mikroorganizmima,

                                    —

                                    izradu i donošenje koncepta biosigurnosti i biozaštite, ukrajinskog nacionalnog plana djelovanja za odgovore na izbijanje opasnih i posebno opasnih bolesti te utvrđivanje kritične infrastrukture za omogućivanje primjerenih odgovora na rizike od izbijanja ili na izbijanje opasnih i posebno opasnih bolesti,

                                    —

                                    uvođenje jedinstvenog sustava biološke sigurnosti na razini Ukrajine te planova za zaštitu bioloških agensa od slučajnog ili namjernog širenja te za njihovo pravilno i sigurno skladištenje i prijevoz, uključujući njihovu unutarnju sigurnost,

                                    —

                                    reorganizaciju sustava javnog zdravstva i veterinarske medicine radi usklađivanja s međunarodnim zahtjevima.

                  3.1.3.   Očekivani rezultati projekta

                        —

                        poboljšanje ukrajinskog sustava biosigurnosti i biozaštite unapređenjem nacionalnog zakonodavnog i regulatornog okvira u tom području,

                        —

                        promicanje suradnje različitih agencija odgovornih za biosigurnost i biozaštitu,

                        —

                        osiguravanje održivosti sustava biosigurnosti i biozaštite u Ukrajini.

                  3.1.4.   Korisnici projekta

                        —

                        ministarstvo zdravstva.

                  3.2.   Uspostavljanje održivosti veterinarskog nadzornog sustava u Ukrajini za bolesti prouzročene posebno opasnim patogenima
            3.2.1.   Cilj projekta

                        —

                        poboljšanje biosigurnosti i biozaštite jačanjem sustava za zdravlje ljudi i životinja u Ukrajini, u skladu s obvezama na temelju RVSUN-a 1540 (2004), a posebno obvezama koje se odnose na provođenje učinkovitih mjera za uspostavu nacionalnih kontrola radi sprečavanja širenja biološkog oružja i sredstava njegove isporuke, među ostalim uspostavom odgovarajućih kontrola nad povezanim materijalima.

                  3.2.2.   Opis projekta

                        —

                        provedba učinkovitog praćenja ljudskih i životinjskih bolesti uspostavom centra za zajedničku upotrebu za sekvencioniranje i genetsku karakterizaciju odabranih agensa te opremanje uključenih institucija uređajima za reverznu transkripciju s lančanom reakcijom polimeraze (RT-PCR),

                        —

                        uspostava mjera za brzi odgovor u hitnim situacijama i uvođenje brzog dijagnosticiranja posebno opasnih životinjskih bolesti razvijanjem dijagnostičkih alata temeljenih na RT-PCR-u za detekciju odabranih agensa temeljenu na lančanoj reakciji polimeraze (PCR) (agensi influence ptica, newcastleske bolesti, tuberkuloze otporne na više lijekova, bolesti kvrgave kože, tularemije, afričke svinjske kuge, klasične svinjske kuge, slinavke i šapa, bruceloze, salmonele otporne na više lijekova i antraksa) na temelju unutarnjih protokola razvijenih u Ukrajini,

                        —

                        osiguravanje sigurnog skladištenja patogena, što obuhvaća zoonotske, virusne i bakterijske patogene, u laboratorijima i spremištima izradom registracijskih dosjea za opremu temeljenu na RT-PCR-u,

                        —

                        uspostava jedinstvene tehničke politike u području ocjenjivanja sukladnosti laboratorija za ispitivanja, osiguravanje nacionalnog i međunarodnog povjerenja, stvaranje uvjeta za uzajamno priznavanje rada i transparentnost, osiguravanje osviještenosti i stručnosti u području biološke zaštite,

                        —

                        izgradnja kapaciteta u pogledu molekularne dijagnostike bolesti prouzročenih posebno opasnim patogenima.

                  3.2.3.   Očekivani rezultati projekta

                        —

                        jačanje nacionalnog kapaciteta za nadzor i prognoziranje u veterinarskoj medicini,

                        —

                        razvoj učinkovitih nacionalnih alata za dijagnostiku i nadzor, temeljenih na instrumentima RT-PCR-a i izotermalnog PCR-a (istraživanje i razvoj, provjera i provedba u laboratorijima),

                        —

                        provedba učinkovitog praćenja životinjskih bolesti (uključujući zoonotske bolesti),

                        —

                        stvaranje ljudskog kapaciteta u molekularnoj dijagnostici bolesti prouzročenih posebno opasnim patogenima (laboratorijska osposobljavanja o tehnikama PCR-a).

                  3.2.4.   Korisnici projekta

                        —

                        ukrajinska državna služba za sigurnost hrane i zaštitu potrošača,

                        —

                        primatelj pomoći: nacionalni znanstveni centar Institut za eksperimentalnu i kliničku veterinarsku medicinu (Harkiv, Ukrajina).

                  3.3.   Podizanje svijesti, obrazovanje i osposobljavanje bioloških znanstvenika u pogledu biosigurnosti i biozaštite
            3.3.1.   Cilj projekta

                        —

                        poboljšanje biološke sigurnosti i zaštite te bioetike u Ukrajini podizanjem svijesti bioloških znanstvenika u području biosigurnosti i biozaštite, u skladu s obvezama na temelju RVSUN-a 1540 (2004), koje se među ostalim odnose na provođenje učinkovitih nacionalnih mjera za sprečavanje širenja biološkog oružja i sredstava njegove isporuke.

                  3.3.2.   Opis projekta

                        —

                        formiranje tima voditelja osposobljavanja iz različitih ukrajinskih institucija za biološke znanosti koji će moći proširiti moderno znanje o načelima biosigurnosti, biozaštite i bioetike te o najboljoj laboratorijskoj praksi, tehnikama i metodama za upravljanje biorizikom u laboratorijima,

                        —

                        unapređenje postojećih resursa za dodatno širenje znanja i podizanje svijesti o biosigurnosti, biozaštiti i bioetici među nastavnicima, studentima i istraživačima iz područja bioloških znanosti te među drugim relevantnim dionicima, pritom u potpunosti uzimajući u obzir projekt P633 Znanstveno-tehnološkog centra u Ukrajini koji se odnosi na obrazovanje i podizanje svijesti u Ukrajini,

                        —

                        osiguravanje održivosti kapaciteta za osposobljavanje nakon završetka projekta.

                  3.3.3.   Očekivani rezultati projekta

                        —

                        veća razina svijesti nacionalnih i lokalnih dionika u području biološke sigurnosti i zaštite,

                        —

                        bolja sposobnost bioloških znanstvenika da sigurno rukuju opasnim biološkim materijalima,

                        —

                        bolja sposobnost ukrajinskih bioloških znanstvenika da smanje rizike od moguće zlouporabe materijala i opreme koji se upotrebljavaju u njihovim istraživanjima te zlouporabe njihova znanja i rezultata,

                        —

                        formiranje snažnog tima voditelja osposobljavanja u području biosigurnosti i biozaštite za biološke znanstvenike,

                        —

                        bolji i održivi resursi za širenje znanja o biosigurnosti, biozaštiti i bioetici na daljinu.

                  3.4.   Korisnici projekta

                        —

                        ministarstvo zdravstva.

                  4.   Administrativna potpora za provedbu projekata
            Osoblje zaduženo za provedbu projekata iz Tajništva OESS-a i iz ureda koordinatora projekata OESS-a u Ukrajini koordinirat će provedbu projektnih aktivnosti navedenih u odjeljku 3. i upravljati njome kako bi se dodatno razvio okvir suradnje među ukrajinskim partnerima, među ostalim izradom odgovarajućih novih prijedloga projekata i nacionalnih mjera.
            Osoblje za potporu izvršavat će sljedeće zadaće:

                        —

                        upravljanje projektima u svim fazama projektnog ciklusa,

                        —

                        obavljanje svakodnevnog financijskog nadzora projekata,

                        —

                        pružanje tehničkog i pravnog stručnog znanja, potporu većim javnim nabavama, suradnju s drugim međunarodnim organizacijama, provedbu osiguranja kvalitete i kontrole kvalitete odobrenih rezultata projekata te podnošenje izvješćâ Europskoj uniji.

                  5.   Trajanje
            Ukupno procijenjeno trajanje projekata iznosi 36 mjeseci.
            6.   Subjekt za tehničku provedbu
            Tehnička provedba ove Odluke povjerit će se Centru za sprečavanje sukoba Tajništva OESS-a i koordinatoru projekata OESS-a u Ukrajini. OESS će provoditi aktivnosti iz ove Odluke u suradnji s drugim međunarodnim organizacijama i agencijama, posebno kako bi se osigurale učinkovite sinergije i izbjeglo udvostručavanje.
            7.   Izvješćivanje
            Tajništvo OESS-a izrađivat će redovita izvješća te izvješća nakon završetka svake opisane aktivnosti. Završna izvješća trebalo bi dostaviti Europskoj uniji najkasnije šest tjedana nakon završetka relevantnih aktivnosti.
            8.   Upravljački odbor
            Upravljački odbor za te projekte činit će predstavnik Visokog predstavnika i predstavnik subjekta za provedbu iz odjeljka 6. ovog Priloga. Upravljački odbor preispitivat će provedbu ove Odluke redovito, najmanje svakih šest mjeseci, među ostalim upotrebom elektroničkih sredstava komunikacije.
            9.   Ukupni procijenjeni trošak projekata i financijski doprinos Europske unije
            Ukupni trošak projekata iznosi 1 913 900 EUR.


title: Odluka Vijeća (ZVSP) 2019/1298 od 31. srpnja 2019. kojom se podupiru dijalog i suradnja između Afrike, Kine i Europe u pogledu sprečavanja preusmjeravanja oružja i streljiva u Africi

text:
                  2.8.2019

                  HR

                  Službeni list Europske unije

                  L 204/37

         ODLUKA VIJEĆA (ZVSP) 2019/1298
         od 31. srpnja 2019.
         kojom se podupiru dijalog i suradnja između Afrike, Kine i Europe u pogledu sprečavanja preusmjeravanja oružja i streljiva u Africi
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 28. stavak 1. i članak 31. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Ugovor o trgovini oružjem stupio je na snagu 24. prosinca 2014. i sve države članice njegove su stranke. Uspostava najviših mogućih zajedničkih međunarodnih standarda za uređivanje zakonite trgovine konvencionalnim oružjem te sprečavanje i iskorjenjivanje nezakonite trgovine konvencionalnim oružjem i sprečavanje njegova preusmjeravanja cilj je Ugovora o trgovini oružjem.

                     (2)

                     Vijeće je 19. studenoga 2018. donijelo Strategiju EU-a protiv nezakonitog vatrenog oružja, malog i lakog oružja i pripadajućeg streljiva naslovljenu „Osiguravanje oružja, zaštita građana” („Strategija”). Glavni je cilj Strategije potpuna i učinkovita provedba Akcijskog programa UN-a iz 2001. za sprečavanje, suzbijanje i iskorjenjivanje nezakonite trgovine malim i lakim oružjem u svim njegovim aspektima. U Strategiji se navodi da će EU nastaviti promicati odgovornu i učinkovitu kontrolu izvoza oružja te da će i dalje podupirati univerzalnu primjenu i provedbu Ugovora o trgovini oružjem. U njoj se navodi i da će EU nastaviti podupirati Afričku uniju i relevantne regionalne ekonomske zajednice u njihovim naporima za suzbijanje nezakonite trgovine malim i lakim oružjem i pripadajućim streljivom.

                     (3)

                     U siječnju 2017. na 28. redovnoj sjednici Skupštine Afričke unije donesen je „Glavni plan Afričke unije s praktičnim koracima za ušutkavanje oružja u Africi do 2020.” (African Union Master Roadmap of Practical Steps to Silence the Guns in Africa by Year 2020), kojim su se države članice Afričke unije obvezale da će suzbiti nezakonit priljev i optjecaj nezakonitog oružja, spriječiti pristup pobunjenika oružju i prekinuti veze s dobavljačima i primateljima nezakonitog oružja, što obuhvaća uvođenje zabrana, u skladu s Ugovorom o trgovini oružjem.

                     (4)

                     Vijeće je u svojim zaključcima o strategiji EU-a za Kinu od 18. srpnja 2016. poduprlo uspostavljanje redovitog i opsežnog dijaloga EU-a s Kinom s ciljem iznalaženja, u suradnji s državama članicama, više zajedničkih stajališta o razoružanju, suzbijanju širenja oružja, borbi protiv terorizma, migracijama i kibersigurnosti.

                     (5)

                     Na trećoj konferenciji Ujedinjenih naroda o reviziji napretka postignutog u provedbi Akcijskog programa UN-a protiv nezakonitog malog i lakog oružja, održanoj 30. lipnja 2018., donesen je zaključni dokument u kojem su države obnovile svoju predanost sprečavanju i suzbijanju preusmjeravanja malog i lakog oružja. Države su potvrdile da su spremne razvijati međunarodnu i jačati regionalnu suradnju s pomoću bolje koordinacije, savjetovanja, razmjene informacija i operativne suradnje, u kojima će sudjelovati relevantne regionalne i podregionalne organizacije, kao i tijela za izvršavanje zakonodavstva, tijela nadležna za nadzor granica i tijela nadležna za izdavanje dozvola za izvoz i uvoz. Države su se također obvezale da će razmjenjivati i, u skladu sa svojim nacionalnim pravnim okvirima i sigurnosnim zahtjevima, primjenjivati stečena iskustva, pouke i najbolju praksu u vezi s kontrolom izvoza, uvoza i provoza malog i lakog oružja, uključujući postupke izdavanja potvrda i potvrde o krajnjem korisniku.

                     (6)

                     U Programu održivog razvoja do 2030. potvrđuje se da je suzbijanje nezakonite trgovine malim i lakim oružjem nužno za ostvarenje mnogih ciljeva održivog razvoja, uključujući one koji se odnose na mir, pravdu i snažne institucije, smanjenje siromaštva, gospodarski rast, zdravlje, rodnu ravnopravnost i sigurne gradove. Stoga su se u cilju održivog razvoja br. 16.4 sve države obvezale da će znatno smanjiti nezakonite financijske tokove i nezakonite tokove oružja.

                     (7)

                     Vijeće je 27. veljače 2012. donijelo Odluku 2012/121/ZVSP (1) kojom se podupiru aktivnosti usmjerene na promicanje dijaloga i suradnje između EU-a, Kine i Afrike u pogledu kontrole konvencionalnog oružja. Nevladina organizacija Saferworld uspješno je provela taj projekt, no potrebni su dodatni napori u tom području kako bi se ostvarili ciljevi utvrđeni u navedenoj odluci.

                     (8)

                     Vijeće je od 2008. donijelo jedanaest odluka kojima se podupiru aktivnosti otvaranja prema javnosti za odgovornu kontrolu izvoza oružja u skladu s Ugovorom o trgovini oružjem i Zajedničkim stajalištem Vijeća 2008/944/ZVSP (2), no kontakti s Kinom u vezi s tome temom dosad su bili ograničeni,

               DONIJELO JE OVU ODLUKU:

            Članak 1.

               1.   Svrha je ove Odluke doprinijeti sprečavanju i suzbijanju preusmjeravanja oružja i streljiva u Africi.

               2.   U skladu sa stavkom 1. Unija podupire sljedeće ciljeve:

                           (a)

                           podizanje razine svijesti dionika u Africi, Kini i Uniji o tome kako nezakoniti tokovi oružja, osobito malog i lakog oružja (SALW) i pripadajućeg streljiva, neovlaštenim subjektima znatno doprinose pogoršanju nesigurnosti i nasilja u raznim dijelovima Afrike, čime se narušavaju socijalna kohezija, javna sigurnost, socioekonomski razvoj i učinkovito funkcioniranje državnih institucija;

                           (b)

                           promicanje preuzimanja odgovornosti u pogledu zakonite trgovine oružjem tako da se dionicima u Africi, Kini i Uniji pokaže kako se učinkovitom kontrolom izvoza oružja može doprinijeti smanjenju rizika od preusmjeravanja oružja na nezakonito tržište.

               3.   Kako bi se ti ciljevi ostvarili, ovom Odlukom podupire se osnivanje i razvoj zajedničke nevladine stručne radne skupine Afrike, Kine i Europe za kontrolu konvencionalnog oružja („stručna radna skupina”), čije će glavne zadaće biti povećanje razine svijesti i angažmana te ostvarenje djelovanja političkih zajednica u Africi, Kini i Uniji, kao i jačanje regionalne i međunarodne suradnje s ciljem sprečavanja preusmjeravanja oružja i streljiva u Africi.

               4.   Očekuje se da će se ovom Odlukom postići sljedeći rezultati:

                           (a)

                           bolje razumijevanje utjecaja preusmjeravanja i zlouporabe oružja u Africi zahvaljujući zajedničkom istraživanju istraživača i članova akademske zajednice iz Afrike, Kine i Unije te njihovoj analizi usmjerenoj na djelovanje, uz preporuke za konkretne projekte koje podupire Kina;

                           (b)

                           veća razina svijesti dionika u Africi, Kini i Unije o ulozi koju učinkovita kontrola izvoza oružja ima u smanjenju rizika od preusmjeravanja nezakonitog oružja i streljiva u Africi i njegovih negativnih učinaka;

                           (c)

                           veći doprinos Kine relevantnim međunarodnim i regionalnim inicijativama, među ostalim inicijativi Afričke unije za ušutkavanje oružja u Africi do 2020. te provedbi Ugovora o trgovini oružjem;

                           (d)

                           razmatranje kontrole malog oružja u okviru dnevnog reda dijaloga Foruma o suradnji Kine i Afrike (FOCAC);

                           (e)

                           osnivanje novih foruma u kojima će se okupiti stručnjaci iz vlada, civilnog društva, poslovnog sektora i akademske zajednice iz Afrike, Kine i Unije, koji će doprinijeti strateškom dijalogu na visokoj razini između EU-a i Kine.

               5.   Izravni korisnici projekata bit će približno 500 aktera političkih zajednica u Africi, Kini i Uniji, što uključuje nevladine organizacije, skupine za strateško promišljanje, predstavnike industrije, vladine dužnosnike nadležne za kontrolu konvencionalnog oružja i parlamentarne zastupnike. Neizravni korisnici bit će stanovništvo, zajednice, skupine i pojedinci u Africi na koje negativno utječe širenje nezakonitog oružja i streljiva na tom kontinentu.

               6.   Podroban opis projekta naveden je u Prilogu ovoj Odluci.

            Članak 2.

               1.   Visoki predstavnik Unije za vanjske poslove i sigurnosnu politiku („VP”) odgovoran je za provedbu ove Odluke.

               2.   Za tehničku provedbu projekta iz članka 1. zadužena je nevladina organizacija Saferworld.

               3.   Saferworld svoje zadaće izvršava pod nadležnošću VP-a. VP u tu svrhu sklapa potrebne aranžmane sa Saferworldom.

            Članak 3.

               1.   Financijski referentni iznos za provedbu projekta koji financira Unija iz članka 1. iznosi 994 007 EUR.

               2.   Rashodima koji se financiraju iz referentnog iznosa utvrđenog u stavku 1. upravlja se u skladu s postupcima i pravilima koji se primjenjuju na proračun Unije.

               3.   Komisija nadzire ispravnost upravljanja rashodima iz stavka 1. U tu svrhu Komisija sklapa potrebni sporazum o financiranju sa Saferworldom. U tom sporazumu o financiranju predviđa se da Saferworld treba osigurati vidljivost doprinosa Unije, u skladu s njegovom veličinom.

               4.   Komisija nastoji sklopiti sporazum o financiranju iz stavka 3. u najkraćem mogućem roku nakon stupanja na snagu ove Odluke. Komisija obavješćuje Vijeće o bilo kakvim poteškoćama u tom postupku i o datumu sklapanja sporazuma o financiranju.

            Članak 4.

               1.   VP izvješćuje Vijeće o provedbi ove Odluke na temelju redovitih tromjesečnih izvješća koja priprema Saferworld. Ta su izvješća temelj za evaluaciju koju provodi Vijeće.

               2.   Komisija izvješćuje o financijskim aspektima projekta iz članka 1.

            Članak 5.

               1.   Ova Odluka stupa na snagu na dan donošenja.

               2.   Ova Odluka prestaje važiti 36 mjeseci nakon datuma sklapanja sporazuma o financiranju iz članka 3. stavka 3. Međutim, ona prestaje važiti šest mjeseci nakon dana njezina stupanja na snagu ako se u tom razdoblju ne sklopi sporazum.

            Sastavljeno u Bruxellesu 31. srpnja 2019.

                  Za Vijeće

                  Predsjednica

               T. TUPPURAINEN

            (1)  Odluka Vijeća 2012/121/ZVSP od 27. veljače 2012. za potporu aktivnostima promicanja dijaloga i suradnje EU-a, Kine i Afrike u vezi s kontrolama konvencionalnog oružja (SL L 54, 28.2.2012., str. 8.).

            (2)  Zajedničko stajalište Vijeća 2008/944/ZVSP od 8. prosinca 2008. o definiranju zajedničkih pravila kojima se uređuje kontrola izvoza vojne tehnologije i opreme (SL L 335, 13.12.2008., str. 99.).

            PRILOG
            DIJALOG I SURADNJA IZMEĐU AFRIKE, KINE I EUROPE U POGLEDU SPREČAVANJA PREUSMJERAVANJA ORUŽJA I STRELJIVA U AFRICI
            1.   Opis projekta i aktivnosti
            Projekt će se sastojati od dviju glavnih faza, kako je sažeto opisano u nastavku u odjeljku 1.1 o osnivanju stručne radne skupine i u odjeljku 1.2 o aktivnostima otvaranja prema javnosti s dionicima u Africi, Kini i Uniji s ciljem promicanja mjera koje treba poduzeti radi sprečavanja preusmjeravanja oružja i streljiva u Africi.
            1.1.   Faza 1.: osnivanje i razvoj zajedničke nevladine stručne radne skupine Afrike, Kine i Europe za sprečavanje preusmjeravanja oružja i streljiva u Africi
            1.1.1.   Ciljevi
            Osnivanje zajedničke nevladine stručne radne skupine Afrike, Kine i Europe (stručna radna skupina) u okviru koje će se okupiti nevladini stručnjaci iz Afrike, Kine i Unije koji će se baviti aktivnostima otvaranja prema javnosti s dionicima u Africi, Kini i Uniji i koja će podupirati trilateralni dijalog i suradnju u pogledu sprečavanja preusmjeravanja oružja i streljiva u Africi kako bi se:

                        (a)

                        istaknuli sigurnosni, socioekonomski i humanitarni troškovi preusmjeravanja oružja u Africi, a osobito malog i lakog oružja i pripadajućeg streljiva, te pokazalo kako se boljom kontrolom prijenosa oružja, i na strani dobavljača, može doprinijeti smanjenju rizika od preusmjeravanja oružja neovlaštenim korisnicima;

                        (b)

                        doprinijelo strateškom dijalogu na visokoj razini između EU-a i Kine, posebno u pogledu suradnje u području sigurnosti i kontrole oružja u Africi;

                        (c)

                        razmijenile informacije, ideje, stručno znanje i rezultati istraživanja među njezinim članovima i procijenila učinkovitost aktualnih politika i inicijativa;

                        (d)

                        aktivno komuniciralo s vladinim dionicima i kako bi im se davale preporuke. Afrički dužnosnici, kineski dužnosnici te dužnosnici Unije i dužnosnici država članica bit će pozvani da promatraju rad stručne radne skupine i doprinose mu.

                  1.1.2.   Aktivnosti
            Aktivnosti koje treba podupirati pri provedbi zadaća iz faze 1. obuhvaćat će:

                        (a)

                        utvrđivanje i razvoj pristupa, koje treba provesti Saferworld, za uključenje najvažnijih partnera i dionika u vladama, poslovnom sektoru, organizacijama civilnog društva, akademskim institucijama i multilateralnim agencijama te aktera na regionalnoj i lokalnoj razini koji će biti ključni za uspjeh i održivost projekta;

                        (b)

                        nadovezujući se na postignuća projekta Unije kojemu je pružena potpora u okviru Odluke Vijeća 2012/121/ZVSP: i. organizaciju do dvadeset pripremnih sastanaka i sastanaka u okviru daljnjeg postupanja u Africi, Kini i Europi kako bi se povećala svijest o projektu, među ostalim o njegovoj strukturi i vremenskom okviru, te kako bi se osigurala potpora relevantnih tijela, ii. utvrđivanje ključnih stručnjaka u Africi, Kini i Uniji koji će sudjelovati u stručnoj radnoj skupini, iii. izradu iscrpnih radnih planova za osnivanje i operacionalizaciju stručne radne skupine, iv. osnivanje tima za koordinaciju projekta, v. razgraničavanje i dodjelu odgovornosti unutar tima i vi. praćenje i evaluaciju napretka u provedbi aktivnosti;

                        (c)

                        osnivanje stručne radne skupine za potporu trilateralnom dijalogu i suradnji. Stručna radna skupina trebala bi obuhvaćati devet stručnjaka za kontrolu malog oružja iz Afrike, Kine i Europe koji će biti odabrani iz redova skupina za strateško promišljanje, istraživačkih centara i akademskih institucija na temelju njihovih interesa, njihove stručnosti i njihove sposobnosti za sudjelovanje u projektu;

                        (d)

                        izradu internetskih stranica stručne radne skupine, koje će služiti kao internetska platforma za komunikaciju stručne radne skupine s javnošću;

                        (e)

                        tri sastanka stručne radne skupine (jedan u Africi, jedan u Kini i jedan u Europi) kako bi se omogućila interakcija i zajedničko učenje među članovima stručne radne skupine i dužnosnicima iz Afrike, Kine, Unije i država članica te kako bi se pružile smjernice za provedbu aktivnosti podizanja razine svijesti i istraživačkih aktivnosti.

                  1.1.3.   Rezultati
            Stručna radna skupina postaje temelj postupka dijaloga koji se promiče ovom Odlukom, ima ključnu ulogu u okupljanju stručnjaka za kontrolu malog oružja iz Afrike, Kine i Europe, doprinosi premošćivanju jaza između istraživačkih i političkih zajednica te osigurava da se rezultati projekta učinkovito prenose vladama u Africi, Kini i Europi te institucijama Unije.
            1.2.   Faza 2.: aktivnosti otvaranja prema javnosti s vladinim dionicima u Africi, Kini i Uniji o sprečavanju preusmjeravanja oružja i streljiva u Africi te o suzbijanju njihova nezakonitog posjedovanja, prijenosa i upotrebe
            1.2.1.   Ciljevi

                        (a)

                        smanjiti preusmjeravanje oružja i streljiva na afričkom kontinentu te tako smanjiti prijetnje za sigurnost ljudi i doprinijeti mirnom i sigurnom okružju za afričko stanovništvo i potaknuti razvoj;

                        (b)

                        pružiti potporu afričkim državama u provedbi Glavnog plana Afričke unije s praktičnim koracima za ušutkavanje oružja u Africi do 2020. i relevantnih strategija regionalnih ekonomskih zajednica;

                        (c)

                        potaknuti sinergije s provedbom drugih relevantnih međunarodnih i regionalnih inicijativa, što obuhvaća Ugovor o trgovini oružjem, Akcijski program UN-a u vezi sa SALW-om i Protokol UN-a o vatrenom oružju;

                        (d)

                        postići koordiniranost i sinergije s relevantnim inicijativama koje imaju potporu Unije u Africi, među ostalim s projektima EU-a povezanima s kontrolom izvoza oružja i aktivnostima otvaranja prema javnosti u pogledu Ugovora o trgovini oružjem koji se podupiru odlukama Vijeća (ZVSP) 2018/299 (1) i (ZVSP) 2018/101 (2) te projektom iTrace društva Conflict Armament Research Ltd. (CAR) koji se podupire Odlukom Vijeća (ZVSP) 2017/2283 (3);

                        (e)

                        sudjelovati u procesu višegodišnjeg pravnog preispitivanja koji je u tijeku Kini i koji će dovesti do donošenja novog zakona o kontroli izvoza;

                        (f)

                        podupirati rad na kontroli malog oružja na lokalnoj razini stupanjem u kontakt s osobama na lokalnoj razini i pružanjem prilika tim osobama da se izraze i predlože načine za smanjenje ljudskih gubitaka zbog nezakonitog oružja i streljiva;

                        (g)

                        podupirati zajednička istraživanja afričkih stručnjaka, kineskih stručnjaka i stručnjaka Unije u pogledu problema povezanih s preusmjeravanjem i zlouporabom oružja i streljiva u Africi, kao i njihovu analizu usmjerenu na djelovanje, uz preporuke za konkretne mjere kojima se doprinosi otklanjanju i smanjenju prijetnji povezanih s nezakonitim oružjem i streljivom. Te mjere mogu obuhvaćati, među ostalim, kontrolu izvoza, sigurno skladištenje oružja i streljiva, uništavanje viška oružja i streljiva, označivanje, evidentiranje i praćenje, među ostalim u suradnji s misijama Ujedinjenih naroda zaduženima za identifikaciju i praćenje nezakonitog oružja, nadzor i izvršavanje embargâ na oružje i razmjenu operativnih informacija radi razbijanja mreža za krijumčarenje oružja.

                  1.2.2.   Aktivnosti
            Aktivnosti koje treba podupirati pri provedbi zadaća iz faze 2. obuhvaćat će:

                        (a)

                        dva seminara (jedan u Africi i jedan u Kini) na temu „Promicanje preuzimanja odgovornosti u pogledu trgovine oružjem i sprečavanje preusmjeravanja oružja i streljiva neovlaštenim i destabilizirajućim akterima u Africi”, koji će se održati pod vodstvom stručne radne skupine, čiji će članovi pomagati Saferworldu i sudjelovati u tim događanjima;

                        (b)

                        izradu i širenje informativnog dokumenta naslovljenog „Suzbijanje širenja nezakonitog oružja i streljiva u Africi: preporuke FOCAC-u” prije sastanka na vrhu FOCAC-a koji će se održati 2021.;

                        (c)

                        izradu i širenje informativnog dokumenta na engleskom i kineskom jeziku naslovljenog „Širenje nezakonitog oružja i streljiva u Africi: što države dobavljačice mogu učiniti kako bi smanjile rizik od preusmjeravanja?”;

                        (d)

                        tri terenska istraživačka posjeta stručne radne skupine u tri odabrane afričke zemlje, svaki u trajanju od 10 dana, kako bi se pristupilo rješavanju pitanja povezanih sa širenjem i nekontroliranim optjecajem nezakonitog oružja i streljiva (uključujući složenost procesa preusmjeravanja iz ovlaštenih prijenosa ili posjedovanja i problematične prekogranične pojave, kao što je krađa stoke, koje se potiču širenjem nezakonitog oružja i streljiva);

                        (e)

                        tri istraživačka rada o terenskim istraživanjima (na kineskom, engleskom i francuskom jeziku) koja će izraditi stručna radna skupina, s preporukama o praktičnim mjerama potrebnima za rješavanje pitanja nezakonitog oružja i streljiva i posebnim naglaskom na ulozi koju dobavljači oružja u Africi, Kini i Uniji imaju u smanjenju rizika od preusmjeravanja;

                        (f)

                        približno 20 bilateralnih sastanaka s afričkim dužnosnicima, kineskim dužnosnicima i dužnosnicima država članica kako bi se razmijenile i učinkovito priopćile preporuke stručne radne skupine, ojačala osviještenost i politička potpora kooperativnim projektima na službenoj razini;

                        (g)

                        izradu i širenje istraživačkog izvješća (na kineskom, engleskom i francuskom jeziku) o nezakonitom širenju oružja i streljiva u Africi, u kojem će se ocijeniti učinkovitost aktualnih mjera i koje će sadržavati preporuke za provedive projekte kojima će se pomoći u boljem rješavanju pitanja nezakonitog oružja i streljiva te tako smanjiti njihov štetan učinak i pridonijeti većem nacionalnom, regionalnom i međunarodnom miru i sigurnosti. U izvješću će se posebna pozornost posvetiti ulozi koju dobavljači oružja u Africi, Kini i Uniji imaju u smanjenju rizika od preusmjeravanja oružja u Africi;

                        (h)

                        održavanje završnog seminara u Kini kako bi se priopćile preporuke proizašle iz procesa istraživanja i dijaloga te pokazale koristi od suradnje Afrike, Kine te Unije i država članica i od sudjelovanja u zajedničkim aktivnostima, te kako bi se uspostavili postupci za održivost dijaloga u budućnosti.

                  1.2.3.   Rezultati

                        —

                        veća razina svijesti, znanja i razumijevanja 500 aktera političkih zajednica u Africi, Kini i Uniji, što obuhvaća dužnosnike nadležne za kontrolu izvoza konvencionalnog oružja, znanstvenike, parlamentarne zastupnike, nevladine organizacije, predstavnike industrije i novinare, u pogledu čimbenika koji doprinose širokoj dostupnosti nezakonitog oružja i streljiva u Africi, ključnih pitanja i učinaka na terenu te ulozi i odgovornosti koju države dobavljačice oružja imaju u smanjenju rizika od preusmjeravanja pri prijenosu oružja;

                        —

                        bolji dijalog, interakcija i suradnja 60 afričkih dužnosnika, kineskih dužnosnika te dužnosnika Unije i dužnosnika država članica u pogledu sprečavanja i suzbijanja preusmjeravanja oružja i streljiva, među ostalim zahvaljujući utvrđivanju područja za praktičnu suradnju između Afrike, Kine i Unije, što će doprinijeti smanjenju preusmjeravanja oružja i streljiva u Africi;

                        —

                        smanjenje broja slučajeva preusmjeravanja oružja i streljiva neovlaštenim i destabilizirajućim subjektima u Africi;

                        —

                        pružanje potpore provedbi Glavnog plana Afričke unije s praktičnim koracima za ušutkavanje oružja u Africi do 2020. te Akcijskog programa UN-a za borbu protiv nezakonitog SALW-a;

                        —

                        veća usklađenost nacionalnih normi i propisa u Africi i Kini s međunarodnim standardima za kontrolu izvoza oružja, kao što je Ugovor o trgovini oružjem, kako bi se smanjio rizik od preusmjeravanja pri trgovini oružjem;

                        —

                        ponovno uvrštavanje pitanja kontrole oružja u dnevni red FOCAC-a kao ključne početne točke za unapređenje dijaloga i suradnje između Afrike i Kine u pogledu sprečavanja preusmjeravanja oružja neovlaštenim i destabilizirajućim akterima u Africi;

                        —

                        izrada skupa analizâ problema nezakonitog oružja i streljiva u Africi temeljenih na dokazima, na temelju zajedničkih terenskih istraživanja stručnjaka iz Afrike, Kine i Unije, koja će doprinijeti boljem općem razumijevanju pitanja preusmjeravanja i ponovnog prijenosa oružja neovlaštenim i destabilizirajućim akterima u Africi te koja će Africi, Kini i Uniji poslužiti kao jači zajednički temelj za učinkovitiju suradnju s ciljem rješavanja problema;

                        —

                        utvrđivanje praktičnih sredstava za otklanjanje prijetnji povezanih sa širenjem nezakonitog oružja i streljiva te potrebe za kolektivnim i kooperativnim međunarodnim odgovorima u skladu s najvažnijim međunarodnim i regionalnim obvezama i inicijativama politika, kao što su Akcijski program UN-a za borbu protiv nezakonitog SALW-a, Međunarodni instrument za praćenje, Program održivog razvoja do 2030., Ugovor o trgovini oružjem, Strategija Afričke unije za kontrolu nezakonitog širenja i optjecaja malog i lakog oružja te nezakonite trgovine njime, Strateški plan za suradnju EU-a i Kine do 2020., strategija EU-a za Kinu, Strategija EU-a protiv nezakonitog vatrenog oružja, malog i lakog oružja i pripadajućeg streljiva te relevantne strategije i akcijski planovi regionalnih ekonomskih zajednica;

                        —

                        bolja sposobnost afričkih nacionalnih tijela i regionalnih organizacija da utvrde konkretne potrebe za tehničkom pomoći te prepoznavanje odgovarajućih platformi u okviru njihova dijaloga s Kinom i EU-om za usmjeravanje resursa kako bi se odgovorilo na te potrebe.

                  2.   Sudionici i mjesta održavanja seminara/radionica te završnih i uvodnih događanja
            Osim ako je u tekstu ovog Priloga navedeno drukčije, Saferworld će predložiti moguće sudionike i mjesta održavanja seminara i drugih događanja predviđenih u okviru projekta, a zatim će ih potvrditi VP u savjetovanju s nadležnim tijelima Vijeća.
            3.   Rod
            Saferworld će u strategije i aktivnosti povezane s provedbom ovog projekta uključiti rodnu dimenziju kako bi žene i muškarci mogli ravnopravno utjecati na projekt, sudjelovati u njemu i ostvariti koristi od njega. Saferworld će u najvećoj mogućoj mjeri poticati projektne partnere da predlažu rodno mješovite delegacije za sudjelovanje u projektnim aktivnostima te da osiguraju da u svim seminarima i studijskim posjetima bude obuhvaćeno pitanje rodnog učinka nezakonitog oružja i streljiva.
            4.   Partneri
            Predviđa se da će glavni projektni partneri biti Kinesko udruženje za kontrolu oružja i razoružanje te Centar za sigurnosna istraživanja i informacije (Kenija).
            5.   Upravljački odbor
            Upravljački odbor ovog projekta sastojat će se od po jednog predstavnika VP-a, Komisije i Saferworlda. Upravljački odbor preispitivat će provedbu ove Odluke svakih šest mjeseci, među ostalim, upotrebom elektroničkih načina komunikacije.
            6.   Izvješćivanje
            Saferworld će dostavljati opisna polugodišnja izvješća radi preispitivanja napretka u ostvarenju rezultata projekta. Također će dostavljati godišnja opisna i financijska izvješća te će dostaviti završno izvješće u roku od šest mjeseci nakon kraja provedbenog razdoblja.
            7.   Vidljivost Unije i dostupnost materijala za pomoć
            Materijalima izrađenima u okviru projekta i internetskim stranicama projekta osigurat će se vidljivost Unije, posebno na temelju logotipa i grafičkog dijagrama iz Priručnika za komunikaciju i vidljivost vanjskog djelovanja Europske unije. Delegacije Unije trebale bi sudjelovati u događanjima u trećim zemljama kako bi se unaprijedili političko daljnje djelovanje i vidljivost.

               (1)  Odluka Vijeća ZVSP 2018/299 od 26. veljače 2018. o promicanju Europske mreže neovisnih skupina za strateško promišljanje o neširenju oružja i razoružanju kao potpora provedbi Strategije EU-a za sprečavanje širenja oružja za masovno uništenje (SL L 56, 28.2.2018., str. 46.).

               (2)  Odluka Vijeća (ZVSP) 2018/101 od 22. siječnja 2018. o promicanju učinkovitih kontrola izvoza oružja (SL L 17, 23.1.2018., str. 40.).

               (3)  Odluka Vijeća (ZVSP) 2017/2283 od 11. prosinca 2017. za potporu globalnog mehanizma izvješćivanja o nezakonitom malom i lakom oružju te drugom nezakonitom konvencionalnom oružju i streljivu kako bi se smanjila opasnost nezakonite trgovine njima („iTrace III”) (SL L 328, 12.12.2017., str. 20.).


title: Odluka Vijeća (ZVSP) 2019/1328 od 18. veljače 2019. o potpisivanju i sklapanju Sporazuma između Europske unije i Hašemitske Kraljevine Jordana o uspostavi okvira za sudjelovanje Hašemitske Kraljevine Jordana u operacijama Europske unije za upravljanje krizama

text:
                  7.8.2019

                  HR

                  Službeni list Europske unije

                  L 207/1

         ODLUKA VIJEĆA (ZVSP) 2019/1328
         od 18. veljače 2019.
         o potpisivanju i sklapanju Sporazuma između Europske unije i Hašemitske Kraljevine Jordana o uspostavi okvira za sudjelovanje Hašemitske Kraljevine Jordana u operacijama Europske unije za upravljanje krizama
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 37., u vezi s člankom 218. stavcima 5. i 6. Ugovora o funkcioniranju Europske unije,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 13. studenoga 2017. odobrilo Odluku o odobravanju otvaranja pregovora o sporazumu s Hašemitskom Kraljevinom Jordanom o uspostavi okvira za njezino sudjelovanje u operacijama Europske unije za upravljanje krizama, u skladu s člankom 37. Ugovora o Europskoj uniji (UEU) i u skladu s postupkom utvrđenim u članku 218. Ugovora o funkcioniranju Europske unije (UFEU), na temelju teksta Nacrta okvirnog sporazuma o sudjelovanju koji je Vijeće 23. veljače 2004. odobrilo i koji prema potrebi treba ažurirati s obzirom na naknadno dogovorene promjene.

                     (2)

                     Visoki predstavnik Unije za vanjske poslove i sigurnosnu politiku naknadno je u pregovorima dogovorio Sporazum između Europske unije i Hašemitske Kraljevine Jordana o uspostavi okvira za sudjelovanje Hašemitske Kraljevine Jordana u operacijama Europske unije za upravljanje krizama („Sporazum”).

                     (3)

                     Sporazum bi trebalo odobriti,

               DONIJELO JE OVU ODLUKU:

            Članak 1.
            Sporazum između Europske unije i Hašemitske Kraljevine Jordana o uspostavi okvira za sudjelovanje Hašemitske Kraljevine Jordana u operacijama Europske unije za upravljanje krizama odobrava se u ime Unije.
            Tekst Sporazuma priložen je ovoj Odluci.

            Članak 2.
            Predsjednik Vijeća ovlašćuje se da odredi jednu ili više osoba ovlaštenih za potpisivanje Sporazuma radi obvezivanja Unije.

            Članak 3.
            Predsjednik Vijeća u ime Unije šalje obavijest predviđenu u članku 17. stavku 1. Sporazuma (1).

            Članak 4.
            Ova Odluka stupa na snagu na dan donošenja.

            Sastavljeno u Bruxellesu 18. veljače 2019.

                  Za Vijeće

                  Predsjednica

               F. MOGHERINI

            (1)  Glavno tajništvo Vijeća objavit će datum stupanja na snagu Sporazuma u Službenom listu Europske unije.


title: Odluka (EU, Euratom) 2019/1410 Europskog parlamenta od 26. ožujka 2019. o razrješnici za izvršenje općeg proračuna Europske unije za financijsku godinu 2017., dio III. – Komisija i izvršne agencije

text:
               27.9.2019

               HR

               Službeni list Europske unije

               L 249/29

      ODLUKA (EU, Euratom) 2019/1410 EUROPSKOG PARLAMENTA
      od 26. ožujka 2019.
      o razrješnici za izvršenje općeg proračuna Europske unije za financijsku godinu 2017., dio III. – Komisija i izvršne agencije
      EUROPSKI PARLAMENT,

                  —

                  uzimajući u obzir opći proračun Europske unije za financijsku godinu 2017. (1),

                  —

                  uzimajući u obzir konsolidiranu godišnju računovodstvenu dokumentaciju Europske unije za financijsku godinu 2017. (COM(2018) 521 – C8-0318/2018) (2),

                  —

                  uzimajući u obzir izvješće Komisije o mjerama poduzetima na temelju razrješnice za financijsku godinu 2016. (COM(2018) 545),

                  —

                  uzimajući u obzir godišnje izvješće Komisije za 2017. o upravljanju proračunom EU-a i o njegovoj uspješnosti (COM(2018) 457),

                  —

                  uzimajući u obzir godišnje izvješće Komisije tijelu koje daje razrješnicu u vezi s unutarnjim revizijama provedenima 2017. (COM(2018) 661) i radni dokument službi Komisije priložen tom izvješću (SWD(2018) 429),

                  —

                  uzimajući u obzir godišnje izvješće Revizorskog suda o izvršenju proračuna za financijsku godinu 2017., s odgovorima institucija (3), i tematska izvješća Revizorskog suda,

                  —

                  uzimajući u obzir izjavu o jamstvu (4) u pogledu pouzdanosti računovodstvene dokumentacije te zakonitosti i pravilnosti temeljnih transakcija, koju je podnio Revizorski sud za financijsku godinu 2017., u skladu s člankom 287. Ugovora o funkcioniranju Europske unije,

                  —

                  uzimajući u obzir preporuku Vijeća od 12. veljače 2019. o razrješnici koju Komisija treba dobiti za izvršenje proračuna za financijsku godinu 2017. (05824/2019 – C8-0053/2019),

                  —

                  uzimajući u obzir članke 317., 318. i 319. Ugovora o funkcioniranju Europske unije,

                  —

                  uzimajući u obzir članak 106.a Ugovora o osnivanju Europske zajednice za atomsku energiju,

                  —

                  uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (5), a posebno njezine članke 62., 164., 165. i 166.,

                  —

                  uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (6), a posebno njezine članke 69., 260., 261. i 262.,

                  —

                  uzimajući u obzir članak 93. Poslovnika i Prilog IV. Poslovniku,

                  —

                  uzimajući u obzir izvješće Odbora za proračunski nadzor i mišljenja drugih relevantnih odbora (A8-0110/2019),

                  A.

                  budući da prema članku 17. stavku 1. Ugovora o Europskoj uniji Komisija izvršava proračun i upravlja programima te da, u skladu s člankom 317. Ugovora o funkcioniranju Europske Unije, proračun izvršava u suradnji s državama članicama, na vlastitu odgovornost, u skladu s načelom dobrog financijskog upravljanja;

         1.

            daje razrješnicu Komisiji za izvršenje općeg proračuna Europske unije za financijsku godinu 2017.;

         2.

            iznosi svoje primjedbe u Rezoluciji koja je sastavni dio odluka o razrješnici za izvršenje općeg proračuna Europske unije za financijsku godinu 2017., dio III. – Komisija i izvršne agencije, kao i u Rezoluciji od 26. ožujka 2019. o tematskim izvješćima Revizorskog suda u okviru davanja razrješnice Komisiji za financijsku godinu 2017. (7);

         3.

            nalaže svojem predsjedniku da ovu Odluku i Rezoluciju, koja je njezin sastavni dio, proslijedi Vijeću, Komisiji i Revizorskom sudu, te nacionalnim parlamentima i nacionalnim i regionalnim revizijskim institucijama država članica te da ih da na objavu u Službenom listu Europske unije (serija L).

               Predsjednik

            Antonio TAJANI

               Glavni tajnik

            Klaus WELLE

         (1)  SL L 51, 28.2.2017., str. 1.

         (2)  SL C 348, 28.9.2018., str. 1.

         (3)  SL C 357, 4.10.2018., str. 1.

         (4)  SL C 357, 4.10.2018., str. 9.

         (5)  SL L 298, 26.10.2012., str. 1.

         (6)  SL L 193, 30.7.2018., str. 1.

         (7)  Usvojeni tekstovi, P8_TA(2019)0243 (vidjeti stranicu 59. ovog Službenog lista).


title: Odluka Vijeća (ZVSP) 2019/1596 od 26. rujna 2019. o izmjeni Odluke (ZVSP) 2017/2074 o mjerama ograničavanja s obzirom na stanje u Venezueli

text:
                  27.9.2019

                  HR

                  Službeni list Europske unije

                  L 248/74

         ODLUKA VIJEĆA (ZVSP) 2019/1596
         od 26. rujna 2019.
         o izmjeni Odluke (ZVSP) 2017/2074 o mjerama ograničavanja s obzirom na stanje u Venezueli
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegov članak 29.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 13. studenoga 2017. donijelo Odluku (ZVSP) 2017/2074 (1) o mjerama ograničavanja s obzirom na stanje u Venezueli.

                     (2)

                     Visoki predstavnik 16. srpnja 2019. dao je izjavu u ime Unije u kojoj se navodi da politička kriza i gospodarski kolaps u Venezueli i dalje teško pogađaju stanovništvo, što pokazuje činjenica da je 4 milijuna ljudi pobjeglo iz Venezuele, i da je kriza i dalje glavni uzrok nestabilnosti regije.

                     (3)

                     U izjavi je istaknuto da se u nedavno objavljenom izvješću visokog povjerenika UN-a za ljudska prava („izvješće”) na jasan i detaljan način potvrđuju opseg i ozbiljnost kršenja ljudskih prava, urušavanje vladavine prava i razgradnja demokratskih institucija u Venezueli. Osim toga, u izjavi je spomenuta tragična smrt kapetana Acoste Arévala dok je bio u pritvoru sigurnosnih snaga Venezuele kao očit primjer trajnog pogoršanja stanja ljudskih prava.

                     (4)

                     Unija je snažno poduprla nalaze izvješća i pozvala je režim da odmah zaustavi rasprostranjena kršenja ljudskih prava i da u potpunosti surađuje s Uredom visokog povjerenika UN-a za ljudska prava te u svim posebnim postupcima UN-a kako bi se osigurala provedba preporuka iz izvješća. Unija je također izrazila spremnost da započne s radom na primjeni ciljanih mjera protiv onih članova sigurnosnih snaga koji sudjeluju u mučenju i drugim teškim kršenjima ljudskih prava.

                     (5)

                     S obzirom na i dalje teško stanje u Venezueli, o kojem je izvijestio i visoki povjerenik UN-a za ljudska prava, te s obzirom na odgovornost za teška kršenja ljudskih prava, uključujući mučenje, koja su počinili dijelovi venezuelskih sigurnosnih i obavještajnih snaga s ciljem podupiranja režima, sedam osoba trebalo bi uvrstiti na popis fizičkih i pravnih osoba, subjekata i tijela koji podliježu mjerama ograničavanja iz Priloga I. Odluci (ZVSP) 2017/2074.

                     (6)

                     Prilog I. Odluci (ZVSP) 2017/2074 trebalo bi stoga na odgovarajući način izmijeniti,

               DONIJELO JE OVU ODLUKU:

            Članak 1.
            Prilog I. Odluci (ZVSP) 2017/2074 mijenja se kako je navedeno u Prilogu ovoj Odluci.

            Članak 2.
            Ova Odluka stupa na snagu na dan objave u Službenom listu Europske unije.

            Sastavljeno u Bruxellesu 26. rujna 2019.

                  Za Vijeće

                  Predsjednik

               T. HARAKKA

            (1)  Odluka Vijeća (ZVSP) 2017/2074 od 13. studenoga 2017. o mjerama ograničavanja s obzirom na stanje u Venezueli (SL L 295, 14.11.2017., str. 60.).

            PRILOG
            Na popis fizičkih i pravnih osoba, subjekata i tijela naveden u Prilogu I. Odluci (ZVSP) 2017/2074 dodaju se sljedeće osobe:

                           Ime

                           Identifikacijski podaci

                           Razlozi

                           Datum uvrštenja

                           „19.

                           Nestor Blanco Hurtado

                           Datum rođenja: 26. rujna 1982.
                           Broj osobne iskaznice: V-15222057
                           Spol: muški

                           Bojnik u Bolivarijanskoj nacionalnoj gardi (GNB), djelovao zajedno sa službenicima u Glavnoj upravi vojne protuobavještajne službe (Dirección General de Contrainteligencia Militar (DGCIM)) najkasnije od prosinca 2017. Odgovoran za teška kršenja ljudskih prava, uključujući mučenje, prekomjernu upotrebu sile i zlostavljanje pritvorenika u objektima DGCIM-a.

                           27.9.2019.

                           20.

                           Rafael Ramon Blanco Marrero

                           Datum rođenja: 28. veljače 1968.
                           Broj osobne iskaznice: V-6250588
                           Spol: muški

                           Zamjenik direktora Glavne uprave vojne protuobavještajne službe (Dirección General de Contrainteligencia Militar (DGCIM)) najkasnije od prosinca 2018. i general zbora venezuelske Bolivarijanske nacionalne vojske od 5. srpnja 2019. Odgovoran za teška kršenja ljudskih prava, uključujući mučenje, prekomjernu upotrebu sile i zlostavljanje pritvorenika u objektima DGCIM-a koja su pod njegovim zapovjedništvom počinili službenici DGCIM-a. Povezan sa smrću kapetana Acoste.

                           27.9.2019.

                           21.

                           Carlos Calderon

                           Spol: muški

                           Visoki dužnosnik (nazivan povjerenikom, direktorom i glavnim direktorom) u Bolivarijanskoj nacionalnoj obavještajnoj službi (SEBIN). Odgovoran za teška kršenja ljudskih prava, uključujući mučenje, prekomjernu upotrebu sile i zlostavljanje pritvorenika u objektima SEBIN-a. Konkretno, sudjelovao je u mučenjima te okrutnom, neljudskom i ponižavajućem postupanju prema pritvorenicima u El Helicoideu, SEBIN-ovu zatvoru, te bio odgovoran za ta djela.

                           27.9.2019.

                           22.

                           Alexis Enrique Escalona Marrero

                           Datum rođenja: 12. listopada 1962.
                           Spol: muški

                           Vršitelj dužnosti voditelja Nacionalnog ureda za suzbijanje organiziranog kriminala i financiranja terorizma (ONDOFT). Nacionalni zapovjednik Nacionalnog zapovjedništva za suzbijanje iznuda i otmica (Comando Nacional Antiextorsión y Secuestro (CONAS)) između 2014. i 2017. Odgovoran za teška kršenja ljudskih prava, uključujući mučenje, prekomjernu upotrebu sile i zlostavljanje pritvorenika koja su pod njegovim zapovjedništvom počinili članovi CONAS-a. Također odgovoran za represiju civilnog društva koju su pod njegovim zapovjedništvom proveli članovi CONAS-a.

                           27.9.2019.

                           23.

                           Rafael Antonio Franco Quintero

                           Datum rođenja: 14. listopada 1973.
                           Broj osobne iskaznice: V-11311672
                           Spol: muški

                           Agent u Bolivarijanskoj nacionalnoj obavještajnoj službi (SEBIN). Voditelj istraga Glavne uprave vojne protuobavještajne službe (Dirección General de Contrainteligencia Militar (DGCIM)) najmanje između 2017. i prosinca 2018. Odgovoran za teška kršenja ljudskih prava, uključujući mučenje, prekomjernu upotrebu sile i zlostavljanje pritvorenika u objektima DGCIMA-a koja su pod njegovim zapovjedništvom počinili članovi DGCIMA-a. Također odgovoran za represiju civilnog društva i demokratske oporbe koju su pod njegovim zapovjedništvom proveli članovi DGCIM-a. Povezan sa smrću kapetana Acoste.

                           27.9.2019.

                           24.

                           Alexander Enrique Granko Arteaga

                           Datum rođenja: 25. ožujka 1981.
                           Broj osobne iskaznice: V-14970215
                           Spol: muški

                           Voditelj (direktor) odjela za posebne poslove (DAE) Glavne uprave vojne protuobavještajne službe (Dirección General de Contrainteligencia Militar (DGCIM)). Odgovoran za teška kršenja ljudskih prava, uključujući mučenje, prekomjernu upotrebu sile koja je uzrokovala smrt i ozljede te zlostavljanje pritvorenika u objektima DGCIMA-a koja su počinili on i službenici pod njegovim zapovjedništvom. Također odgovoran za represiju civilnog društva koju su pod njegovim zapovjedništvom proveli članovi DGCIM-a te je izravno sudjelovao u toj represiji. Povezan sa smrću kapetana Acoste.

                           27.9.2019.

                           25.

                           Hannover Esteban Guerrero Mijares

                           Datum rođenja: 14. siječnja 1971.
                           Spol: muški

                           Voditelj istraga u Glavnoj upravi vojne protuobavještajne službe (Dirección General de Contrainteligencia Militar (DGCIM)) najmanje između travnja 2019. i kolovoza 2019. Kao voditelj istraga nadzirao je objekt DGCIM-a u Boleiti. Odgovoran za teška kršenja ljudskih prava, uključujući mučenje, prekomjernu upotrebu sile i zlostavljanje pritvorenika koja su počinili on i službenici pod njegovim zapovjedništvom, osobito u Boleiti. Povezan sa smrću kapetana Acoste.

                           27.9.2019.”


title: Odluka (EU, Euratom) 2019/1417 Europskog parlamenta od 26. ožujka 2019. o razrješnici za izvršenje proračuna Izvršne agencije za istraživanje za financijsku godinu 2017.

text:
               27.9.2019

               HR

               Službeni list Europske unije

               L 249/93

      ODLUKA (EU, Euratom) 2019/1417 EUROPSKOG PARLAMENTA
      od 26. ožujka 2019.
      o razrješnici za izvršenje proračuna Izvršne agencije za istraživanje za financijsku godinu 2017.
      EUROPSKI PARLAMENT,

                  —

                  uzimajući u obzir opći proračun Europske unije za financijsku godinu 2017. (1),

                  —

                  uzimajući u obzir konsolidiranu godišnju računovodstvenu dokumentaciju Europske unije za financijsku godinu 2017. (COM(2018) 521 – C8-0318/2018) (2),

                  —

                  uzimajući u obzir završnu godišnju računovodstvenu dokumentaciju Izvršne agencije za istraživanje za financijsku godinu 2017. (3),

                  —

                  uzimajući u obzir izvješće Komisije o daljnjim mjerama u vezi s razrješnicom za financijsku godinu 2016. (COM(2018) 545) i radni dokument službi Komisije priložen tom izvješću,

                  —

                  uzimajući u obzir godišnje izvješće Komisije tijelu koje daje razrješnicu u vezi s unutarnjim revizijama provedenima 2017. (COM(2018) 661) i radni dokument službi Komisije priložen tom izvješću (SWD(2018) 429),

                  —

                  uzimajući u obzir izvješće Revizorskog suda o godišnjoj računovodstvenoj dokumentaciji Izvršne agencije za istraživanje za financijsku godinu 2017., s odgovorom Agencije (4),

                  —

                  uzimajući u obzir izjavu o jamstvu (5) u pogledu pouzdanosti računovodstvene dokumentacije te zakonitosti i pravilnosti temeljnih transakcija, koju je podnio Revizorski sud za financijsku godinu 2017., u skladu s člankom 287. Ugovora o funkcioniranju Europske unije,

                  —

                  uzimajući u obzir preporuku Vijeća od 12. veljače 2019. o razrješnici koju izvršne agencije trebaju dobiti za izvršenje proračuna za financijsku godinu 2017. (05826/2019 – C8-0054/2019),

                  —

                  uzimajući u obzir članke 317., 318. i 319. Ugovora o funkcioniranju Europske unije,

                  —

                  uzimajući u obzir članak 106.a Ugovora o osnivanju Europske zajednice za atomsku energiju,

                  —

                  uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (6), a posebno njezine članke 62., 164., 165. i 166.,

                  —

                  uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (7), a posebno njezine članke 69., 260., 261. i 262.,

                  —

                  uzimajući u obzir Uredbu Vijeća (EZ) br. 58/2003 od 19. prosinca 2002. o određivanju statuta izvršnih agencija kojima se dodjeljuju određeni zadaci u upravljanju programima Zajednice (8), a posebno njezin članak 14. stavak 3.,

                  —

                  uzimajući u obzir Uredbu Komisije (EZ) br. 1653/2004 od 21. rujna 2004. o standardnoj financijskoj uredbi za izvršne agencije u skladu s Uredbom Vijeća (EZ) br. 58/2003 o određivanju statuta izvršnih agencija kojima se dodjeljuju određeni zadaci u upravljanju programima Zajednice (9), a posebno njezin članak 66. prvi i drugi stavak,

                  —

                  uzimajući u obzir Provedbenu odluku Komisije 2013/778/EU оd 13. prosinca 2013. o osnivanju Izvršne agencije za istraživanje i stavljanju izvan snage Odluke 2008/46/EZ (10),

                  —

                  uzimajući u obzir članak 93. Poslovnika i Prilog IV. Poslovniku,

                  —

                  uzimajući u obzir izvješće Odbora za proračunski nadzor i mišljenja drugih relevantnih odbora (A8-0110/2019),

                  A.

                  budući da prema članku 17. stavku 1. Ugovora o Europskoj uniji Komisija izvršava proračun i upravlja programima te da, u skladu s člankom 317. Ugovora o funkcioniranju Europske Unije, proračun izvršava u suradnji s državama članicama, na vlastitu odgovornost, u skladu s načelom dobrog financijskog upravljanja;

         1.

            daje razrješnicu direktoru Izvršne agencije za istraživanje za izvršenje proračuna Agencije za financijsku godinu 2017.;

         2.

            iznosi svoje primjedbe u Rezoluciji koja je sastavni dio odluka o razrješnici za izvršenje općeg proračuna Europske unije za financijsku godinu 2017., dio III. – Komisija i izvršne agencije, kao i u Rezoluciji od 26. ožujka 2019. o tematskim izvješćima Revizorskog suda u okviru davanja razrješnice Komisiji za financijsku godinu 2017. (11);

         3.

            nalaže svojem predsjedniku da ovu Odluku, Odluku o razrješnici za izvršenje općeg proračuna Europske unije za financijsku godinu 2017., dio III. – Komisija i Rezoluciju koja je sastavni dio tih odluka proslijedi direktoru Izvršne agencije za istraživanje, Vijeću, Komisiji i Revizorskom sudu te da ih da na objavu u Službenom listu Europske unije (serija L).

               Predsjednik

            Antonio TAJANI

               Glavni tajnik

            Klaus WELLE

         (1)  SL L 51, 28.2.2017., str. 1.

         (2)  SL C 348, 28.9.2018., str. 1.

         (3)  SL C 413, 14.11.2018., str. 12.

         (4)  SL C 434, 30.11.2018., str. 16.

         (5)  SL C 434, 30.11.2018., str. 225.

         (6)  SL L 298, 26.10.2012., str. 1.

         (7)  SL L 193, 30.7.2018., str. 1.

         (8)  SL L 11, 16.1.2003., str. 1.

         (9)  SL L 297, 22.9.2004., str. 6.

         (10)  SL L 346, 20.12.2013., str. 54.

         (11)  Usvojeni tekstovi, P8_TA(2019)0243 (vidjeti stranicu 59. ovog Službenog lista).


title: Odluka (EU, Euratom) 2019/1418 Europskog parlamenta od 26. ožujka 2019. o razrješnici za izvršenje proračuna Izvršne agencije za inovacije i mreže za financijsku godinu 2017.

text:
               27.9.2019

               HR

               Službeni list Europske unije

               L 249/95

      ODLUKA (EU, Euratom) 2019/1418 EUROPSKOG PARLAMENTA
      od 26. ožujka 2019.
      o razrješnici za izvršenje proračuna Izvršne agencije za inovacije i mreže za financijsku godinu 2017.
      EUROPSKI PARLAMENT,

                  —

                  uzimajući u obzir opći proračun Europske unije za financijsku godinu 2017. (1),

                  —

                  uzimajući u obzir konsolidiranu godišnju računovodstvenu dokumentaciju Europske unije za financijsku godinu 2017. (COM(2018) 521 – C8-0318/2018) (2),

                  —

                  uzimajući u obzir završnu godišnju računovodstvenu dokumentaciju Izvršne agencije za inovacije i mreže za financijsku godinu 2017. (3),

                  —

                  uzimajući u obzir izvješće Komisije o daljnjim mjerama u vezi s razrješnicom za financijsku godinu 2016. (COM(2018) 545) i radni dokument službi Komisije priložen tom izvješću,

                  —

                  uzimajući u obzir godišnje izvješće Komisije tijelu koje daje razrješnicu u vezi s unutarnjim revizijama provedenima 2017. (COM(2018) 661) i radni dokument službi Komisije priložen tom izvješću (SWD(2018) 429),

                  —

                  uzimajući u obzir izvješće Revizorskog suda o godišnjoj računovodstvenoj dokumentaciji Izvršne agencije za inovacije i mreže za financijsku godinu 2017., s odgovorom Agencije (4),

                  —

                  uzimajući u obzir izjavu o jamstvu (5) u pogledu pouzdanosti računovodstvene dokumentacije te zakonitosti i pravilnosti temeljnih transakcija, koju je podnio Revizorski sud za financijsku godinu 2017., u skladu s člankom 287. Ugovora o funkcioniranju Europske unije,

                  —

                  uzimajući u obzir preporuku Vijeća od 12. veljače 2019. o razrješnici koju izvršne agencije trebaju dobiti za izvršenje proračuna za financijsku godinu 2017. (05826/2019 – C8-0054/2019),

                  —

                  uzimajući u obzir članke 317., 318. i 319. Ugovora o funkcioniranju Europske unije,

                  —

                  uzimajući u obzir članak 106.a Ugovora o osnivanju Europske zajednice za atomsku energiju,

                  —

                  uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (6), a posebno njezine članke 62., 164., 165. i 166.,

                  —

                  uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (7), a posebno njezine članke 69., 260., 261. i 262.,

                  —

                  uzimajući u obzir Uredbu Vijeća (EZ) br. 58/2003 od 19. prosinca 2002. o određivanju statuta izvršnih agencija kojima se dodjeljuju određeni zadaci u upravljanju programima Zajednice (8), a posebno njezin članak 14. stavak 3.,

                  —

                  uzimajući u obzir Uredbu Komisije (EZ) br. 1653/2004 od 21. rujna 2004. o standardnoj financijskoj uredbi za izvršne agencije u skladu s Uredbom Vijeća (EZ) br. 58/2003 o određivanju statuta izvršnih agencija kojima se dodjeljuju određeni zadaci u upravljanju programima Zajednice (9), a posebno njezin članak 66. prvi i drugi stavak,

                  —

                  uzimajući u obzir Provedbenu odluku Komisije 2013/801/EU оd 23. prosinca 2013. o osnivanju Izvršne agencije za inovacije i mreže te o stavljanju izvan snage Odluke 2007/60/EZ kako je izmijenjena Odlukom 2008/593/EZ (10),

                  —

                  uzimajući u obzir članak 93. Poslovnika i Prilog IV. Poslovniku,

                  —

                  uzimajući u obzir izvješće Odbora za proračunski nadzor i mišljenja drugih relevantnih odbora (A8-0110/2019),

                  A.

                  budući da prema članku 17. stavku 1. Ugovora o Europskoj uniji Komisija izvršava proračun i upravlja programima te da, u skladu s člankom 317. Ugovora o funkcioniranju Europske Unije, proračun izvršava u suradnji s državama članicama, na vlastitu odgovornost, u skladu s načelom dobrog financijskog upravljanja;

         1.

            daje razrješnicu direktoru Izvršne agencije za inovacije i mreže za izvršenje proračuna Agencije za financijsku godinu 2017.;

         2.

            iznosi svoje primjedbe u Rezoluciji koja je sastavni dio odluka o razrješnici za izvršenje općeg proračuna Europske unije za financijsku godinu 2017., dio III. – Komisija i izvršne agencije, kao i u Rezoluciji od 26. ožujka 2019. o tematskim izvješćima Revizorskog suda u okviru davanja razrješnice Komisiji za financijsku godinu 2017. (11);

         3.

            nalaže svojem predsjedniku da ovu Odluku, Odluku o razrješnici za izvršenje općeg proračuna Europske unije za financijsku godinu 2017., dio III. – Komisija i Rezoluciju koja je sastavni dio tih odluka proslijedi direktoru Izvršne agencije za inovacije i mreže, Vijeću, Komisiji i Revizorskom sudu te da ih da na objavu u Službenom listu Europske unije (serija L).

               Predsjednik

            Antonio TAJANI

               Glavni tajnik

            Klaus WELLE

         (1)  SL L 51, 28.2.2017., str.1.

         (2)  SL C 348, 28.9.2018., str. 1.

         (3)  SL C 413, 14.11.2018., str. 11.

         (4)  SL C 434, 30.11.2018., str. 16.

         (5)  SL C 434, 30.11.2018., str. 221.

         (6)  SL L 298, 26.10.2012., str. 1.

         (7)  SL L 193, 30.7.2018., str. 1.

         (8)  SL L 11, 16.1.2003., str. 1.

         (9)  SL L 297, 22.9.2004., str. 6.

         (10)  SL L 352, 24.12.2013., str. 65.

         (11)  Usvojeni tekstovi, P8_TA(2019)0243 (vidjeti stranicu 59. ovog Službenog lista).


title: Odluka (EU, Euratom) 2019/1419 Europskog parlamenta od 26. ožujka 2019. o zaključenju poslovnih knjiga općeg proračuna Europske unije za financijsku godinu 2017., dio III. – Komisija

text:
               27.9.2019

               HR

               Službeni list Europske unije

               L 249/97

      ODLUKA (EU, Euratom) 2019/1419 EUROPSKOG PARLAMENTA
      od 26. ožujka 2019.
      o zaključenju poslovnih knjiga općeg proračuna Europske unije za financijsku godinu 2017., dio III. – Komisija
      EUROPSKI PARLAMENT,

                  —

                  uzimajući u obzir opći proračun Europske unije za financijsku godinu 2017. (1),

                  —

                  uzimajući u obzir konsolidiranu godišnju računovodstvenu dokumentaciju Europske unije za financijsku godinu 2017. (COM(2018) 521 – C8-0318/2018) (2),

                  —

                  uzimajući u obzir izvješće Komisije o daljnjim mjerama u vezi s razrješnicom za financijsku godinu 2016. (COM(2018) 545) i radni dokument službi Komisije priložen tom izvješću,

                  —

                  uzimajući u obzir godišnje izvješće Komisije za 2017. o upravljanju proračunom EU-a i o njegovom izvršenju (COM(2018) 457),

                  —

                  uzimajući u obzir godišnje izvješće Komisije tijelu koje daje razrješnicu u vezi s unutarnjim revizijama provedenima 2017. (COM(2018) 661) i radni dokument službi Komisije priložen tom izvješću (SWD(2018) 429),

                  —

                  uzimajući u obzir godišnje izvješće Revizorskog suda o izvršenju proračuna za financijsku godinu 2017., s odgovorima institucija (3), i tematska izvješća Revizorskog suda,

                  —

                  uzimajući u obzir izjavu o jamstvu (4) u pogledu pouzdanosti računovodstvene dokumentacije te zakonitosti i pravilnosti temeljnih transakcija, koju je podnio Revizorski sud za financijsku godinu 2017., u skladu s člankom 287. Ugovora o funkcioniranju Europske unije,

                  —

                  uzimajući u obzir preporuku Vijeća od 12. veljače 2019. o razrješnici koju Komisija treba dobiti za izvršenje proračuna za financijsku godinu 2017. (05824/2019 – C8-0053/2019),

                  —

                  uzimajući u obzir preporuku Vijeća od 12. veljače 2019. o razrješnici koju izvršne agencije trebaju dobiti za izvršenje proračuna za financijsku godinu 2017. (05826/2019 – C8-0054/2019),

                  —

                  uzimajući u obzir članke 317., 318. i 319. Ugovora o funkcioniranju Europske unije,

                  —

                  uzimajući u obzir članak 106.a Ugovora o osnivanju Europske zajednice za atomsku energiju,

                  —

                  uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (5), a posebno njezine članke 62., 164., 165. i 166.,

                  —

                  uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (6), a posebno njezine članke 69., 260., 261. i 262.,

                  —

                  uzimajući u obzir Uredbu Vijeća (EZ) br. 58/2003 od 19. prosinca 2002. o određivanju statuta izvršnih agencija kojima se dodjeljuju određeni zadaci u upravljanju programima Zajednice (7), a posebno njezin članak 14. stavke 2. i 3.,

                  —

                  uzimajući u obzir članak 93. Poslovnika i Prilog IV. Poslovniku,

                  —

                  uzimajući u obzir izvješće Odbora za proračunski nadzor i mišljenja drugih relevantnih odbora (A8-0110/2019),

         1.

            odobrava zaključenje poslovnih knjiga općeg proračuna Europske unije za financijsku godinu 2017.;

         2.

            iznosi svoje primjedbe u Rezoluciji koja je sastavni dio odluka o razrješnici za izvršenje općeg proračuna Europske unije za financijsku godinu 2017., dio III. – Komisija i izvršne agencije, kao i u Rezoluciji od 26. ožujka 2019. o tematskim izvješćima Revizorskog suda u okviru davanja razrješnice Komisiji za financijsku godinu 2017. (8);

         3.

            nalaže svojem predsjedniku da ovu Odluku proslijedi Vijeću, Komisiji i Revizorskom sudu, te nacionalnim parlamentima i nacionalnim i regionalnim revizijskim institucijama država članica te da je da na objavu u Službenom listu Europske unije (serija L).

               Predsjednik

            Antonio TAJANI

               Glavni tajnik

            Klaus WELLE

         (1)  SL L 51, 28.2.2017., str. 1

         (2)  SL C 348, 28.9.2018., str. 1.

         (3)  SL C 357, 4.10.2018., str. 1.

         (4)  SL C 357, 4.10.2018., str. 9.

         (5)  SL L 298, 26.10.2012., str. 1.

         (6)  SL L 193, 30.7.2018., str. 1.

         (7)  SL L 11, 16.1.2003., str. 1.

         (8)  Usvojeni tekstovi, P8_TA(2019)0243 (vidjeti stranicu 59. ovog Službenog lista).


title: Odluka (EU) 2019/1420 Europskog parlamenta od 26. ožujka 2019. o razrješnici za izvršenje općeg proračuna Europske unije za financijsku godinu 2017., dio IV. – Sud

text:
               27.9.2019

               HR

               Službeni list Europske unije

               L 249/99

      ODLUKA (EU) 2019/1420 EUROPSKOG PARLAMENTA
      od 26. ožujka 2019.
      o razrješnici za izvršenje općeg proračuna Europske unije za financijsku godinu 2017., dio IV. – Sud
      EUROPSKI PARLAMENT,

                  —

                  uzimajući u obzir opći proračun Europske unije za financijsku godinu 2017. (1),

                  —

                  uzimajući u obzir konsolidiranu godišnju računovodstvenu dokumentaciju Europske unije za financijsku godinu 2017. (COM(2018) 521 – C8-0321/2018) (2),

                  —

                  uzimajući u obzir godišnje izvješće Suda tijelu nadležnom za davanje razrješnice o unutarnjim revizijama provedenima tijekom 2017.,

                  —

                  uzimajući u obzir godišnje izvješće Revizorskog suda o izvršenju proračuna za financijsku godinu 2017., kojemu su priloženi odgovori institucija (3),

                  —

                  uzimajući u obzir izjavu o jamstvu (4) u pogledu pouzdanosti računovodstvene dokumentacije te zakonitosti i pravilnosti temeljnih transakcija, koju je podnio Revizorski sud za financijsku godinu 2017., u skladu s člankom 287. Ugovora o funkcioniranju Europske unije,

                  —

                  uzimajući u obzir članak 314. stavak 10. te članke 317., 318. i 319. Ugovora o funkcioniranju Europske unije,

                  —

                  uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i stavljanju izvan snage Uredbe Vijeća (EZ, Euratom) br. 1605/2002 (5), a posebno njezine članke 55., 99., 164., 165. i 166.,

                  —

                  uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (6), a posebno njezine članke 59., 118., 260., 261. i 262.,

                  —

                  uzimajući u obzir članak 94. Poslovnika i Prilog IV. Poslovniku,

                  —

                  uzimajući u obzir izvješće Odbora za proračunski nadzor i mišljenje Odbora za pravna pitanja (A8-0098/2019),

         1.

            daje razrješnicu tajniku Suda Europske unije za izvršenje proračuna Suda za financijsku godinu 2017;

         2.

            iznosi svoje primjedbe u Rezoluciji u nastavku;

         3.

            nalaže svojem predsjedniku da ovu Odluku i Rezoluciju, koja je njezin sastavni dio, proslijedi Sudu Europske unije, Europskom vijeću, Vijeću, Komisiji, Revizorskom sudu, Europskom ombudsmanu, Europskom nadzorniku za zaštitu podataka i Europskoj službi za vanjsko djelovanje te da ih da na objavu u Službenom listu Europske unije (serija L).

               Predsjednik

            Antonio TAJANI

               Glavni tajnik

            Klaus WELLE

         (1)  SL L 51, 28.2.2017.

         (2)  SL C 348, 28.9.2018., str. 1.

         (3)  SL C 357, 4.10.2018., str. 1.

         (4)  SL C 357, 4.10.2018., str. 9.

         (5)  SL L 298, 26.10.2012., str. 1.

         (6)  SL L 193, 30.7.2018., str. 1.


title: Odluka (EU) 2019/1422 Europskog parlamenta od 26. ožujka 2019. o razrješnici za izvršenje općeg proračuna Europske unije za financijsku godinu 2017., dio V. – Revizorski sud

text:
               27.9.2019

               HR

               Službeni list Europske unije

               L 249/105

      ODLUKA (EU) 2019/1422 EUROPSKOG PARLAMENTA
      od 26. ožujka 2019.
      o razrješnici za izvršenje općeg proračuna Europske unije za financijsku godinu 2017., dio V. – Revizorski sud
      EUROPSKI PARLAMENT,

                  —

                  uzimajući u obzir opći proračun Europske unije za financijsku godinu 2017. (1),

                  —

                  uzimajući u obzir konsolidiranu godišnju računovodstvenu dokumentaciju Europske unije za financijsku godinu 2017. (COM(2018) 521 – C8-0322/2018) (2),

                  —

                  uzimajući u obzir godišnje izvješće Revizorskog suda tijelu koje daje razrješnicu o unutarnjim revizijama provedenima tijekom 2017.,

                  —

                  uzimajući u obzir godišnje izvješće Revizorskog suda o izvršenju proračuna za financijsku godinu 2017., kojemu su priloženi odgovori institucija (3),

                  —

                  uzimajući u obzir izjavu o jamstvu (4) u pogledu pouzdanosti računovodstvene dokumentacije te zakonitosti i pravilnosti temeljnih transakcija, koju je podnio Revizorski sud za financijsku godinu 2017., u skladu s člankom 287. Ugovora o funkcioniranju Europske unije,

                  —

                  uzimajući u obzir članak 314. stavak 10. te članke 317., 318. i 319. Ugovora o funkcioniranju Europske unije,

                  —

                  uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i stavljanju izvan snage Uredbe (EZ, Euratom) br. 1605/2002 Vijeća (5), a posebno njezine članke 55., 99., 164., 165. i 166.,

                  —

                  uzimajući u obzir Uredbu (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (6), a posebno njezine članke 59., 118., 260., 261. i 262.,

                  —

                  uzimajući u obzir članak 94. Poslovnika i Prilog IV. Poslovniku,

                  —

                  uzimajući u obzir izvješće Odbora za proračunski nadzor (A8-0097/2019),

         1.

            daje razrješnicu glavnom tajniku Revizorskog suda za izvršenje proračuna Revizorskog suda za financijsku godinu 2017.;

         2.

            iznosi svoje primjedbe u Rezoluciji u nastavku;

         3.

            nalaže svojem predsjedniku da ovu Odluku i Rezoluciju, koja je njezin sastavni dio, proslijedi Revizorskom sudu, Europskom vijeću, Vijeću, Komisiji, Sudu Europske unije, Europskom ombudsmanu, Europskom nadzorniku za zaštitu osobnih podataka i Europskoj službi za vanjsko djelovanje te da ih da na objavu u Službenom listu Europske unije (serija L).

               Predsjednik

            Antonio TAJANI

               Glavni tajnik

            Klaus WELLE

         (1)  SL L 51, 28.2.2017.

         (2)  SL C 348, 28.9.2018., str. 1.

         (3)  SL C 357, 4.10.2018., str. 1.

         (4)  SL C 357, 4.10.2018., str. 9.

         (5)  SL L 298, 26.10.2012., str. 1.

         (6)  SL L 193, 30.7.2018., str. 1.